SKRIFTLIG FORESPØRGSEL E-1446/02

af Geoffrey Van Orden (PPE-DE) til Kommissionen

(23. maj 2002)

Om: Den overtrædelsesprocedure, som officielt meddeltes den britiske regering i oktober 2001, for så vidt angår udstedelsen af certifikater om lovformelig nuværende anvendelse

I 1992 vedtog Det Forenede Kongeriges parlament lov om planlægning og erstatning (Planning and Compensation Act), som indebar ændringer af Det Forenede Kongeriges lov om by- og landsplanlægning og de bestemmelser på miljøområdet, der tidligere skulle rapporteres til Kommissionen (i henhold til artikel 16 i rammedirektivet om affald).

Kan Kommissionen på denne baggrund oplyse, hvad den gør:

1. for hurtigt at få den overtrædelsesprocedure afsluttet, som officielt meddeltes Det Forenede Kongerige i oktober 2001, for så vidt angår udstedelsen af certifikater om lovformelig nuværende anvendelse (Certificates of Lawfulness of Existing Use) i forbindelse med by- og landsplanlægningssystemet og beskyttelsen af miljøet, hvor den anvendelse, der certificeres som lovformelig, indebærer ukontrolleret transport og deponering af affald?

2. for at sikre, at der ufortøvet rådes bod på alle miljøskader i Det Forenede Kongerige, der skyldes en sådan ukontrolleret transport og deponering af affald, som regeringen har erklæret lovformelig siden 1992?

3. med hensyn til den klage, der den 21. november 2001 blev indgivet til Kommissionen af Martin Philcox, britisk statsborger, om, at Det Forenede Kongerige havde overtrådt traktatens artikel 234 ved at undlade at sikre, at såfremt et spørgsmål om fortolkningen af EF-rammedirektivet om affald blev rejst ved en britisk ret, hvis afgørelser ifølge de britiske retsregler ikke kan appelleres, indbragte retten sagen for Domstolen?

4. for at minde Det Forenede Kongerige om dets strikte forpligtelse til at indberette al lovgivning, der vedtages af det britiske parlament, og som indebærer ændring af lovgivningsbestemmelser, der tidligere er indberettet til Kommissionen som værende bestemmelser til gennemførelse af EF-direktiver?

Svar afgivet på Kommissionens vegne af Margot Wallström

(26. juni 2002)

1. Det ærede medlem henviser til en igangværende overtrædelsesprocedure, som vedrører en ophugningsplads, der fungerede som affaldsplads en række år uden planlægningstilladelse eller affaldsforvaltningstilladelse. Pladsen blev derefter givet planlægningstilladelse med den begrundelse, at den havde været i funktion i over 10 år. De omstændigheder, klageren afslører, rejser flere generelle spørgsmål vedrørende Det Forenede Kongeriges procedurer med automatisk at udstede såkaldte lovlige udviklingscertifikater (Lawful Development Certificates LDC) for sådanne steder.

Der er blevet sendt en åbningsskrivelse til Det Forenede Kongerige om Kommissionens betænkeligheder vedrørende denne procedure, som for det første kan omgå artikel 4, 9 og 10 i Rådets direktiv 75/442/EØF af 15. juli 1975(1) om affald, ændret ved Rådets direktiv 91/156/EØF af 18. marts 1991(2) som kræver, at medlemsstaterne skal sikre, at bortskaffelse og genindvinding af affald udføres med en gyldig tilladelse, som opfylder målene i artikel 4. Selv om miljøagenturet i England og Wales er den væsentlige myndighed for udstedelse af affaldstilladelser, udfører lokale planlægningsmyndigheder også deres del af affaldsdirektivets forpligtelser for at sikre, at affaldsanlæg ikke forårsager gener eller skader for det lokale miljø. Disse spørgsmål tages ikke nødvendigvis tilstrækkeligt i betragtning, når der udstedes LDC. For det andre kan LDC også omgå artikel 2, stk. 1, og artikel 4 i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3), ændret ved Rådets direktiv 97/11/EF af 3. marts 1997(4), ved reelt at give udviklingstilladelse til projekter, uden at der er blevet foretaget en miljøindvirkningsvurdering og uden at overveje, om der er behov for en sådan.

Det Forenede Kongerige har for nylig besvaret åbningsskrivelsen og dette svar vurderes nu af Kommissionen. Den videre udvikling er afhængig af denne vurdering.

2. Indtil de igangværende overtrædelsesprocedurer er blevet afsluttet, er det for tidligt at sige noget om passende foranstaltninger som følge heraf. Det bør dog bemærkes, at der ikke for øjeblikket foreligger specifikke fællesskabsbestemmelser om miljøerstatningsansvar.

3. og 4. Det sidste spørgsmål vedrører et af en række spørgsmål, som Kommissionen for nylig er blevet gjort opmærksom på, og som på nuværende tidspunkt vurderes i forbindelse med en anden klage. Da denne klage rejser spørgsmål af samme art som i sag C-99/00 som er blevet forelagt domstolen, endnu en foreløbig afgørelse i henhold til artikel 234 i EF-traktaten, er klageren blevet informeret om, at Kommissionen har til hensigt at afvente resultatet af denne sag, før den afslutter sin vurdering af klagen.

(1) EFT L 194 af 25.7.1975.

(2) EFT L 78 af 26.3.1991.

(3) EFT L 175 af 5.7.1985.

(4) EFT L 73 af 14.3.1997.